વૈશ્વિક સ્તરે વધતી ગરમી એ સતત ચિંતાનો વિષય છે અને આથી તેના પર અમેરિકા સહિતના દેશો સતત સંશોધન કરતા રહે છે. અમેરિકાની ૧૩ કેન્દ્રીય સંસ્થાઓ દ્વારા એક સઘન સમીક્ષા કરાઈ છે. આ સમીક્ષા મુજબ, વૈશ્વિક ગરમીના પુરાવા પહેલાં કરતાં વધુ મજબૂત મળ્યા છે અને આ સમીક્ષામાં એક નવી વાત એ જાણવા મળી છે કે ૯૦ ટકા વૈશ્વિક ગરમીનું કારણ માનવ છે, કુદરત નહીં. આ તારણ અમેરિકાની ટ્રમ્પ સરકારના વરિષ્ઠ સભ્યોની વાતથી વિરુદ્ધ છે. ત્રણ નવેમ્બરના રોજ આ સમીક્ષા જાહેર થઈ હતી. ૪૭૭ પાનાના અહેવાલમાં કહેવામાં આવ્યું છે કે ૯૫થી ૧૦૦ ટકા એવી સંભાવના છે કે વૈશ્વિક ગરમી એ માનવસર્જિત છે. કોલસા, તેલ (પેટ્રોલ-ડીઝલ) અને કુદરતી વાયુ (નેચરલ ગેસ)ના બળવાથી ઉત્પન્ન થતાં કાર્બન ડાયૉક્સાઇડમાંથી મોટા ભાગે તે સર્જાય છે.